Die Poublou laat WP harde bene kou | Maroela Media
Cheetahs teen Pumas
Wanneer 11 drieë in ’n rugbywedstryd gedruk word, dan weet jy óf die spanne was op hul aanvallende beste, óf die verdediging was soos ’n stout kind se vorige wiskundetoetspunt: Nie heeltemal op standaard nie.
Die Cheetahs het die Pumas op Mbombela 43-37 geklop. Die Bloemfonteinse besoekers het weliswaar ses drieë teenoor die Puma se vyf gedruk, maar beide spanne se verdediging was met tye lekker broos.
Die Vrystaters se Bernhard Janse van Rensburg het twee drieë gedruk, terwyl die Pumasenter, Alwayno Visagie, drie keer deur die Cheetah-verdediging gebars het.
Dit is egter nou neusie verby vir die moedige Pumas in vanjaar se Curriebeker-reeks en hulle sal in die promosie/relegasie-wedstryd betrokke wees, terwyl die Cheetahs so te sê vir die halfeindstryd-ronde kan gereed maak.
Cheetahs: Drieë: Bernhard Janse van Rensburg (2), Clayton Blommetjies, Ruan Pienaar, Jasper Wiese, Louis Fouché. Doelskoppe: Fouché (5). Strafskop: Fouché.
Pumas: Drieë: Alwayno Visagie (3), Devon Williams, Jeandre Rudolph. Doelskoppe: Chris Smith (3). Strafskoppe: Smith (2).
Griekwas teen Westelike Provinsie
In Kimberley is daar nie nét die Groot Gat nie, besoekende spanne kan ook in ’n hele paar slaggate op Tafel Lager-park trap.
Dít is presies wat met die Westelike Provinsie gebeur het toe hulle Vrydag 23-27 teen die Griekwas verloor het.
Die Kimberley-manne het ’n skitterende 2019-seisoen: Hulle is die SuperSport-uitdaagreekskampioen en hulle is tans die voorste span in die Curriebeker-toernooi. Afrigter Brent Janse van Rensburg het definitief iets met koning Midas in gemeen – dit waarby hy betrokke is, verander een of ander tyd in goud.
Griekwas: Drieë: Ederies Arendse (2), Eduan Keyter. Doelskoppe: George Whitehead (3). Strafskoppe: Whitehead (2).
WP: Drieë: Seabelo Senatla (2), Nama Xaba. Doelskop: SP Marais. Strafskoppe: Marais (2).
Griekwas 19 punte ná vyf wedstryde
Cheetahs 17 punte ná vyf wedstryde
Leeus 15 punte ná vier wedstryde
WP 13 punte ná vyf wedstryde
Haaie 10 punte ná vier wedstryde
Blou Bulle nege punte ná vyf wedstryde
Pumas nege punte ná ses wedstryde
Ha ha wat ‘n grap die province is in die groot gat…..
Nog altyd n trotse Griekwas ondersteuner gewees. Mense buite die Griekwas-familie kringe ken nie die hartsnare van hierdie ou kleine provinsie nie. Na ongeveer 40 jaar het ek en n paar van my oud-spanmaats (Andre Gerber/Johan Brown) in PE bymekaar gekom en rugbystories van ons Griekwas-dae gedeel. Mooi so, Griekwas…’n oorwinning teen enige van die groot unies, is die dinge wat ons altyd nader aanmekaar gebring het. As ons verloor het, het ons nooit gekla dat ons Springbokke nie in die span was nie, want ons het geen Springbokke gehad nie. Voorspoed aan die Griekwas afrigtingspan en sy spelers. My… Lees meer »
Well done Griekwas. Pumas het ook ‘n groot baklei opgesit teen Cheethas. Dit wys net hoeveel talent daar buite in SA is. Griekwas het my Bulle ook op die neus geslaan. Ons vat dit soos ‘n man..next time
So my nommer een span le tweede en my nommer twee span le eerste. I’m a very happy man.